b'\n_START_ARTICLE_\nGu\xc3\xb0ni \xc3\x81g\xc3\xbastsson\n_START_PARAGRAPH_\nGu\xc3\xb0ni \xc3\x81g\xc3\xbastsson (f\xc3\xb8dt 9. april 1949 p\xc3\xa5 Br\xc3\xbanasta\xc3\xb0ir i Hraunger\xc3\xb0ishreppur) er en tidligere islandsk politiker, der var formand for Fremskridtspartiet fra 2007 indtil 17. november 2008, hvor han overraskende trak sig tilbage som partiformand og udtr\xc3\xa5dte af Altinget. Gu\xc3\xb0ni afl\xc3\xb8stes som partiformand af Valger\xc3\xb0ur Sverrisd\xc3\xb3ttir, mens Eygl\xc3\xb3 Har\xc3\xb0ard\xc3\xb3ttir overtog hans altingsmandat i Sydkredsen. Han blev efterf\xc3\xb8lgende direkt\xc3\xb8r for Samt\xc3\xb6k afur\xc3\xb0ast\xc3\xb6\xc3\xb0va \xc3\xad mj\xc3\xb3lkuri\xc3\xb0na\xc3\xb0i (sammenslutningen af m\xc3\xa6lkeproducenter).\n_START_SECTION_\nOpv\xc3\xa6kst og ungdom\n_START_PARAGRAPH_\nGu\xc3\xb0ni voksede op p\xc3\xa5 g\xc3\xa5rden Br\xc3\xbanasta\xc3\xb0ir i det dav\xc3\xa6rende Hraunger\xc3\xb0ishreppur kommune (nu Fl\xc3\xb3ahreppur) i det sydlige Island. Han kom fra en familie af fremskridtsfolk som s\xc3\xb8n af altingsmanden \xc3\x81g\xc3\xbast \xc3\x9eorvaldsson og var formand for partiets ungdomsorganisation F\xc3\xa9lags ungra frams\xc3\xb3knarmanna i \xc3\x81rness\xc3\xbdsla 1972-75. Han er uddannet mejerist og arbejde som m\xc3\xa6lkeinspekt\xc3\xb8r ved mejeriet Mj\xc3\xb3lkurb\xc3\xbai Fl\xc3\xb3amanna 1976-1987.\n_START_SECTION_\nAltingsmand, minister og formand\n_START_PARAGRAPH_\nHan var medlem af Altinget 1987\xe2\x80\x932008 for valgkredse p\xc3\xa5 det sydlige Island, foruden at bestride en lang r\xc3\xa6kke udvalgsposter var han 1989-1990 og 1995-99 n\xc3\xa6stformand for Altinget. Fra 28. maj 1999 til 24. maj. 2007 var han landbrugsminister i skiftende regeringer. Efter J\xc3\xb3n Sigur\xc3\xb0ssons pludselige afgang efter nederlaget ved altingsvalget i 2007 blev han valgt til partiets formand og varetog hvervet i 18 m\xc3\xa5neder.\n_START_SECTION_\nTillidshverv\n_START_PARAGRAPH_\nHan sad i bestyrelsen for Hollustuverndar r\xc3\xadkisins 1982-86 og i bankr\xc3\xa5det for B\xc3\xbana\xc3\xb0arbanka \xc3\x8dslands 1990-98, hvor han var formand 1990-93. Siden 1995 har han desuden v\xc3\xa6ret medlem af \xc3\x9eingvellir-udvalget.'